ΓΡΑΠΤΗ ΕΡΩΤΗΣΗ E-0957/98 υποβολή: Marjo Matikainen-Kallstrφm (PPE), Kirsi Piha (PPE), Raimo Ilaskivi (PPE) και Jyrki Otila (PPE) προς την Επιτροπή (30 Μαρτίου 1998)

Θέμα: Είσπραξη και άλλου τέλους από τις αλλοδαπές νταλίκες στη Ρωσία

Οι ρωσικές αρχές ενοχλούν, τουλάχιστον εδώ και ένα μήνα, τους αλλοδαπούς οδηγούς νταλικών υποχρεώνοντάς τους να καταβάλουν ειδικό τέλος για την έκδοση αδείας χρήσης για τα τηλέφωνά τους GSΜ και LA. Σε περιπτώσεις κατά τις οποίες οδηγοί δεν είχαν προμηθευθεί την εν λόγω άδεια, η τηλεφωνική τους συσκευή είτε καταστράφηκε είτε κατασχέθηκε. Οι φινλανδικές αρχές έχουν ενημερωθεί για αρκετές τέτοιες περιπτώσεις στις περιοχές, μεταξύ άλλων, του Novgorod και της Καρελίας. Επιπλέον, παρόμοια προβλήματα με τέτοιες άδειες έχουν προκύψει στα βόρεια σύνορα της Ουκρανίας και της Λευκορωσίας.

Σύμφωνα με τις φινλανδικές αρχές (Υπουργείο Μεταφορών), η Ρωσία συμμετείχε στις διαπραγματεύσεις για τη σύναψη διεθνούς συμφωνίας (απόφαση 1/12-95 της Ευρωπαϊκής Επιτροπής Ραδιοεπικοινωνιών σχετικά με την ελεύθερη κυκλοφορία ασύρματου εξοπλισμού στα κράτη μέλη της CEPT (Ευρωπαϊκή Συνδιάσκεψη των Διοικήσεων των Ταχυδρομείων και των Τηλεπικοινωνιών) (ERC/DEC/(95)01)), η οποία επιτρέπει τη μεταφορά και χρήση σε άλλο κράτος κινητού τηλεφώνου χωρίς να χρειάζεται να καταβληθεί κάποιο ειδικό τέλος. Ωστόσο, οι αρχές της Ρωσίας δεν έχουν επικυρώσει τη συμφωνία αυτή.

Ποιά μέτρα προτίθεται να λάβει η Επιτροπή προκειμένου να διασφαλισθεί ότι η Ρωσία, αφενός, θα επικυρώσει τη συμφωνία που έχει διαπραγματευθεί και, αφετέρου, θα σταματήσει να εισπράττει διάφορα ειδικά τέλη που αυθαίρετα και μονομερώς επιβάλλει στις νταλίκες των κρατών μελών της Ευρωπαϊκής Ένωσης;

Απάντηση του κ. Van den Broek εξ ονόματος της Επιτροπής (13 Μαΐου 1998)

Οι δυσκολίες που γνώρισαν πρόσφατα οι μεταφορείς στο οδικό δίκτυο θα εξετασθούν λεπτομερέστερα προκειμένου να προσδιοριστεί κατά πόσο οι εν λόγω δυσκολίες αποτελούν ενδεχομένως συνέπεια παραβιάσεων από τη Ρωσία των υποχρεώσεων τις οποίες ανέλαβε στο πλαίσιο της εταιρικής σχέσης συνεργασίας. Για το σκοπό αυτό θα ληφθούν υπόψη οι γνωστές αλλά και συγκεκριμένες δυσκολίες που γνωρίζουν οι μεταφορείς του οδικού δικτύου και που έχουν σχέση με την εφαρμογή της σύμβασης TIR (διεθνείς οδικές μεταφορές εμπορευμάτων) από τη Ρωσία και οι οποίες αποτελούν αντικείμενο συζητήσεων προς το παρόν με τις ρωσικές αρχές με στόχο την ικανοποιητική επίλυσή τους.

Εν πάση περιπτώσει, δεδομένου ότι οι ρώσοι φορείς έχουν ήδη συνάψει συμφωνίες διαλειτουργικότητας (roaming) με ευρωπαίους φορείς παροχής υπηρεσιών GSM, δεν φαίνεται λογικό να εφαρμόζουν οι ρωσικές αρχές περιοριστικούς όρους όσον αφορά τη χρήση τηλεφώνων GSM στη χώρα τους.

Η Επιτροπή στηρίζει σαφώς την επίτευξη του στόχου της ελεύθερης διακίνησης εξοπλισμού ραδιοτηλεπικοινωνιών στην Ευρώπη, στόχος ο οποίος εντάσσεται πλήρως στο πνεύμα της ενιαίας αγοράς της Κοινότητας. Η απόφαση που θεσπίστηκε την 1η Δεκεμβρίου η CEPT (Ευρωπαϊκή Συνδιάσκεψη των Διοικήσεων των Ταχυδρομείων και των Τηλεπικοινωνιών και αποτελούμενη από τις δημόσιες υπηρεσίες 43 ευρωπαϊκών κρατών εκ των οποίων τα 15 κράτη μέλη της Κοινότητας) και στην οποία αναφέρεται το αξιότιμο μέλος αποτελεί σημαντικό βήμα προς την κατεύθυνση αυτή.

Ωστόσο, σχετικά με την υπό εξέταση ερώτηση πρέπει να σημειωθεί ότι η κύρωση και εφαρμογή της απόφασης της ευρωπαϊκής επιτροπής ραδιοτηλεπικοινωνιών (CER) της 1ης Δεκεμβρίου 1995 για την ελεύθερη κυκλοφορία του ραδιοηλεκτρικού εξοπλισμού στα κράτη μέλη της CEPT υπάγεται στην αποκλειστική αρμοδιότητα των ενδιαφερομένων χωρών, μεταξύ άλλων και της Ρωσίας.

Ωστόσο, η Επιτροπή είναι έτοιμη να στηρίξει τη κυβέρνηση της Ρωσίας προκειμένου να κυρώσει η τελευταία την απόφαση αυτή στο πλαίσιο των κατάλληλων.